Ակումբ (հեռուստասերիալ)

Ակումբ (թուրքերեն՝ Kulüp), 2021 թվականի արտադրության թուրքական հեռուստասերիալ, որն արտադրվել է Netflix-ի համար։ Ռեժիսորներն են Սերեն Յուջեն և Զեյնեփ Գյունայ Թանը։ Գլխավոր դերերում հանդես են գալիս Գյոքչե Բահադըրը, Բարըշ Արդուչը, Ասուդե Քալեբեքը, Սալիհ Բադեմջին, Ֆըրաթ Թանըշը և Մեթին Աքդյուլգերը։ Netflix-ում պրեմիերան կայացել է 2021 թվականի օգոստոսի 5-ին։ Հեռուստասերիալի առաջին եթերաշրջանը բաղկացած է 10 սերիայից։ Եթերաշրջանը բաղկացած է երկու մասից, համապատասխանաբար, 6 և 4 սերիաներից։ Երկրորդ մասի պրեմիերան կայացել է 2022 թվականի հունվարի 6-ին։


== Սցենար ==
Նախկին բանտարկյալ Մաթիլդան 1955 թվականին աշխատում է Ստամբուլի ամենահայտնի գիշերային ակումբներից մեկում։ Փորձելով լավ հարաբերություններ հաստատել իր դստեր հետ՝ Մաթիլդան պայքարում է դստերը՝ Ռաշելին հեռու պահել Պերայի հանրային կարգը խախտող անձանցից մեկից՝ Ֆըսթըք Իսմեթից։ Մաթիլդան նաև փորձում է պայքարել իր ղեկավարի Օրհանի, գիշերային ակումբի կառավարիչ Չելեբիի և արտիստ Սելիմի դեմ։


== Դերասանական կազմ ==
Գյոքչե Բահադըր - Մաթիլդա Ասեո, սեֆարդյան հրեուհի, նախկին բանտարկյալ և Ստամբուլի ամենահայտնի գիշերային ակումբներից մեկի աշխատակից,
Բարըշ Արդուչ - «Ֆըսթըք» Իսմեթ Դենիզեր, տաքսու վարորդ և Ռաշելի սիրեցյալը,
Ասուդե Քալեբեք - Ռաշել Ասեո, Մաթիլդայի դուստրը և Իսմեթի սիրեցյալը,
Սալիհ Բադեմջի - Սելիմ Սոնգյուր, գիշերային ակումբի երգիչը
Ֆըրաթ Թանըշ - Չելեբի
Մեթին Աքդյուլգեր - Օրհան Շահին (Նիկո)
Սուզան Քարդեշ - Մեվհիբե Շահին, Օրհանի մայրը,
Հյուլյա Դույար, Իսմեթի մայրը,
Հալիլ Բաբյուր, Սոներ,
Սերա Արըթյուրք - Քերիման,
Մերվե Շեյմա Զենգին - Թասուլա, Ռաշելի հույն ընկերը
Իլքեր Քըլըչ - Մորդո, Ռաշելի փեսացուն,
Սեզեր Արըչայ - Հաջը
Մուրաթ Գարիբաղաօղլու - Դավիթ
Իշթար Գյոքսևեն - Ալի Շեքեր, Իսմեթի հայրը,
Վալերիա Լախինա - Դիանա, բրիտանական դեսպանատանն աշխատող անգլուհի,
Դողունայ Յունալ - Բահթիյար


== Արտադրություն ==
Ի սկզբանե հայտարարվել էր, որ հեռուստասերիալի անվանումը կլինի «Կոդավորված անվանում. ակումբ»։ Հեռուստասերիալի մասին Netflix-ը հայտարարել էր 2020 թվականի հոկտեմբերին՝ նշելով, որ գլխավոր դերերում հանդես կգան Գյոքչե Բահադըրը, Բարըշ Արդուչը և Սալիհ Բադեմջին։ Նույն ամսին հայտարարվեց, որ Ֆըրաթ Թանըշը միացել է հեռուստասերիալի հիմնական դերասանական կազմին։ 2021 թվականի մարտին լրագրող Բիրսեն Ալթունթաշը գրառում էր արել, որտեղ նշվում էր, որ երկրորդային դերերում հանդես կգան Ռուհի Սարըն, Սուզան Քարդեշը և Հազըմ Քյորմյուքչյուն։ Հեռուստասերիալի արտադրությամբ Netflix-ի պատվերով զբաղվել են Սաներ Այարը, Այշե Դուրմազը և թուրքական O3 Medya ընկերությունը։ Ռեժիսորները եղել են Սերեն Յուջեն և Զեյնեփ Գյունայ Թանը, իսկ սցենարիստները եղել են Ռանա Դենիզերը, Նեջաթի Շահինը, Բենգյու Յուչունջյուն, Այշին Աքբուլութը և Սերքան Յորուքը։


== Ընդունում ==
Թուրքիայի հրեական համայնքը մեծապես դրական է գնահատել հեռուստասերիալը։ Հրեական ծեսերի պատկերումը, սեֆարդերենը և քաղաքական թեմաները, ինչպես օրինակ հարստության հարկը, բարձր են գնահատվել համայնքի անդամների կողմից։ Բացի այդ, տաբու հանդիսացող թեմաների պատկերումը, ինչպես օրինակ ծպտյալ հույները, Թուրքիայում հակահունական տրամադրությունները և 1955 թվականի Ստամբուլի ջարդերը (պատկերված է երկրորդ հատվածում), մեծապես գնահատվել են հույն ուղղափառ համայնքի անդամների կողմից։


== Ծանոթագրություններ ==


== Արտաքին հղումներ ==
«Ակումբ (հեռուստասերիալ)»(անգլ.) ֆիլմը Internet Movie Database կայքում